ASPECTE PRIVIND CONTRACTELE DE ARENDĂ

 ÎN STATE MEMBRE ALE UNIUNII EUROPENE


ABSTRACT

Evaluarea economică a terenurilor agricole reprezintă o condiţie esenţială şi obligatorie pentru organizarea şi valorificarea maximă a acestora în vederea realizării obiectivului principal al politicilor funciare actuale şi anume realizarea unor structuri eficiente ale exploataţiilor agricole din statele membre ale Uniunii Europene.
Reforma funciară, incluzând transferul pământului în proprietate privată şi utilizarea individuală, ca şi desfiinţarea marilor structuri agricole ineficiente, a fost una dintre sarcinile cele mai dificile ale tranziţiei pentru toate ţările din Europa Centrală şi de Răsărit.

La nivel european sunt în discuţie numeroase aspecte privind instalarea tinerilor agricultori şi dezvoltarea exploataţiilor lor, acestea dobândind noi perspective odată cu evoluţia reformei politicii agricole comune (PAC), dar aceste perspective nu apar în mod uniform pe teritoriul european, fapt ce face dificilă realizarea unei abordări strategice la nivel comunitar.
Lucrarea de faţă prezintă o serie de aspecte privind contractele de arendare într-o serie de state membre ale Uniunii Europene: Belgia, Danemarca, Finlanda, Franţa, Germania, Italia, Letonia, Lituania, Marea Britanie, Olanda, Portugalia, Slovenia, Spania, Suedia şi Ungaria.
Aceste aspecte cuprind: definirea arenzii, libertatea contractuală, arenzile prevăzute în lege, controlul rentei, durata contractului, reînnoirea automată a contractului de arendare, dreptul de preempţiune, cesiunea, drepturile şi obligaţiile părţilor, taxele şi impozitele aferente contractului de arendă.
INTRODUCERE
În Europa există un cadru amplu de abordare a contractelor de arendare, de la cele care oferă un grad înalt de libertate contractuală arendatorilor până la cele care oferă un grad înalt de protecţie arendaşilor. Cele mai importante aspecte ale contractelor de arendare privesc rentele, termenele, reînnoirea contractului, succesiunea şi investiţiile în proprietate. În privinţa acestora nu se relevă un model clar: pe cât de multe controlează nivelul rentelor, tot atâtea nu o fac; contractele de arendare operează pe o durată minimă specificată; drepturile succesorale, reînnoirea obligatorie a contractului şi drepturile de preempţiune sunt prevăzute în aproximativ jumătate dintre ţări
.

În cazul economiilor agricole „deschise” ale Marii Britanii şi Olandei acestea au abordări radical diferite în ceea ce priveşte controlul rentei – deşi sistemul din Marea Britanie a fost, până la Legea privind arenzile agricole din 1995, mult mai apropiat celui care a operat în Olanda. De asemenea, bine reglementate, economiile agricole „închise”, cum sunt cele din Danemarca şi Franţa, prezintă diferenţe semnificative în abordarea lor privind reglementarea arendărilor.

Situaţiile speciale individuale care indică emergenţa unui model în care aspectele privind arendările intră sub control sau sunt reglementate în cele mai multe ţări sunt prezentate în anexă. Gradul în care orice arendare este complet neîngrădită este extrem de limitat şi se referă în principal la aspecte precum folosirea pământului şi libertatea cultivării şi administrării. Acest fapt poate fi responsabil pentru contractele consensuale, care se folosesc în cele mai multe ţări, indiferent de gradul de intervenţie a statului în conţinutul şi aplicarea contractelor de arendare. 
Aspecte referitoare la elementele contractelor de arendă sunt tratate în diverse şi multiple studii de specialitate
, una dintre organizaţiile mondiale cu preocupări specifice fiind Organizaţia ONU pentru Alimentaţie şi Agricultură
.
BELGIA
Cadrul legislativ 
- Legea privind arendările din 4 noiembrie 1969, cu modificările ulterioare 

În Belgia, concurenţa pentru folosinţa terenurilor agricole este ridicată, terenurile agricole rămânând păstrate în familie. Domeniul arendărilor a crescut datorită acordurilor intrafamiliale, iar poziţia arendaşului a fost protejată şi întărită de Legea din 1988, prin care arendaşul a dobândit securitatea arendei, libertatea de administrare şi dreptul de a aduce îmbunătăţiri fără acordul arendatorului şi a primit dreptul la compensaţie la sfârşitul arendei. În plus, nivelul rentei este strict controlat şi revizuit la fiecare cinci ani, returnându-se aproximativ 1,3% din valoarea vânzărilor. Pe lângă faptul că dispune de dreptul de preempţiune, arendaşul are, de asemenea, dreptul de a transmite contractul său de arendare unui alt membru al familiei, fără acordul arendatorului, sau unei persoane din afara familei, fără consimţământul proprietarului.

În Belgia, balanţa puterii înclină în favoarea arendaşului, ceea ce a determinat arendatorii să caute forme alternative de arendare sezonieră flexibilă, pentru a scăpa de răspunderea impusă de un contract de arendare. Aceasta a adus un beneficiu colateral suplimentar prin oferirea accesului la pământ noilor intraţi şi tinerilor fermieri, proveniţi adesea din familii neagricole, pentru care obţinerea pământului este adeseori cea mai mare problemă atunci când intră în agricultură
.

Contractul de arendare se referă la locaţiunea bunurilor imobile afectate în principal unei exploatări agricole. Există exploatare agricolă atunci când bunul este exploatat în vederea obţinerii de produse agricole sau horticole destinate vânzării
. 

Arendarea sezonieră (locaţiunea pe o perioadă mai mică de un an) nu mai este posibilă fără aplicarea noii legislaţii. Nu sunt supuse legislaţiei privind arendarea situaţiile în care arendaşul efectuează el însuşi lucrările de pregătire şi pune apoi pământul la dispoziţia unui alt agricultor pentru o cultură determinată în schimbul unei plăţi.

În practică, arendaşul care doreşte să se aplice legislaţia privind arendarea trebuie să dovedească în mod cumulativ:

1. că utilizează pământurile sau clădirile pentru o exploataţie agricolă;

2. că plăteşte o rentă în acest scop.

Proba contractului de arendare. Proba existenţei unui contract de arendare trebuie oferită:

- pentru arendaş: prin înscrisuri, martori şi prezumţii;

- pentru arendator: numai prin înscrisuri.

Durata contractelor de arendare. Contractul de arendare se încheie pe o durată minimă de 9 ani. În lipsa unui concediu (denunţări) valabil(e), este prelungit din oficiu, cu excepţia unui contract de carieră. Un contract de carieră se încheie pe o durată minimă de 27 de ani şi expiră din oficiu atunci când arendaşul împlineşte 65 de ani. Acesta din urmă nu poate avea deci mai mult de 38 de ani la data încheierii contractului. 

Concediul (denunţarea) contractului de arendare. Dacă denunţarea este anunţată de arendaş, notificarea trebuie efectuată în medie cu un an înainte. Concediul poate fi dat în fiecare an. În situaţia în care contractul a fost încheiat oral, data variază în funcţie de regiuni şi cutumele locale. Datele cele mai frecvente sunt 15 martie, 1 octombrie, 30 noiembrie şi 25 decembrie.

· Concediul anunţat de arendator în scopul de a construi

  Arendatorul poate denunţa unilateral contractul în orice moment, pentru a construi pe terenul arendat, cu condiţia ca el să nu trebuiască să efectueze lucrări prealabile de ridicare a gunoiului şi ca o copie conformă a autorizaţiei de construcţie să fie prezentată. Termenul de preaviz este de 3 luni. Dacă lucrările nu sunt terminate în termen de 6 luni, fostul arendaş poate cere întoarcerea sa la exploatarea terenului şi / sau o despăgubire.

· Concediul anunţat de arendator pentru folosul familal

Arendatorul poate denunţa contractul în orice moment cu scopul de a afecta pământul folosului familial (grădină, pajişte, teren de joc etc.), teren arendat anexat casei sale de locuit şi a cărui suprafaţă nu depăşeşte 20 de ari. Preavizul se dă în termen de 3 luni.

· Concediul pentru exploatarea proprie de către arendatorul care doreşte să-şi exploateze el însuşi bunul închiriat sau să cedeze exploatarea acestuia către soţul său, descendenţii sau nepoţii săi poate pune capăt contractului la expirarea fiecărei perioade de 9 ani. Termenul de preaviz este de minim 2 ani, maxim 4 ani.

Un concediu pentru exploatarea proprie nu mai este valabil pentru persoana care împlineşte 65 de ani la expirarea termenului sau 60 de ani dacă persoana în cauză nu a fost exploatant agricol timp de cel puţin 3 ani.

Concediile pentru exploatare proprie provenind de la societăţi sunt limitate. Astfel, SA-urile sunt excluse de la aceasta. Societăţile agricole, societăţile private cu răspundere limitată şi societăţile comerciale nu pot da concediu decât dacă administratorii societăţii efectuează o muncă reală asupra exploataţiei. Aceasta implică faptul că administratorii nu trebuie numai să muncească în societate, ci,  trebuie să fie prezenţi efectiv la terenul agricol.

Viitorii exploatanţi trebuie să dispună de capacităţi profesionale minimale. Ei trebuie să deţină un certificat de studii sau o diplomă care să ateste că au urmat un curs agricol sau o şcoală de agricultură sau horticultură sau au o experienţă profesională de cel puţin un an.

Dacă arendaşul exercită profesia de agricultor cu titlu principal, concediul pentru exploatare nu este valabil, dacă exploatarea terenului agricol va constitui pentru viitorul exploatant partea cea mai importantă a activităţilor sale profesionale.

Dacă exploatarea proprie nu a fost antamată în termen de 6 luni sau nu a fost urmărită timp de   9 ani, arendaşul precedent poate cere întoarcerea sa la exploatarea terenului şi / sau o despăgubire.

· Situaţii particulare

În cazul unui contract de carieră, contractul încetează din oficiu atunci când arendaşul împlineşte vârsta de 65 de ani. Deci, nu există preaviz.

În situaţia în care, după ce a împlinit vârsta pensionării, arendaşul beneficiază de o pensie de muncă sau de supravieţuire şi nu are nici copii, nici nepoţi pentru a urmări exploatarea, arendatorul poate denunţa contractul în orice moment. Termenul de preaviz este de minim 1 an şi maxim 4 ani. 

Renta. Renta maximă este egală cu venitul cadastral multiplicat cu un coeficient care variază în funcţie de provincie şi de regiunea agricolă. 

Sublocaţiunea şi cesiunea contractului. Cesiunea contractului şi sublocaţiunea nu sunt posibile decât cu acordul scris şi prealabil al arendatorului, cu excepţia cazului de schimb de terenuri.

Cesiunea contractului sau sublocaţiunea este posibilă fără acord scris în situaţia în care există descendenţi sau nepoţi.

Reînnoirea contractului este posibilă în beneficiul descendenţilor sau nepoţilor, cu notificare recomandată.

Arendatorul poate face opoziţie la reînnoire numai pentru motive bine precizate.

Indemnizaţiile la încetarea contractului. Indemnizaţia normală reprezintă paiele, îngrăşămintele, avansul culturilor şi ameliorările. În practică, se consideră că această indemnizaţie reprezintă de trei ori cuantumul rentei. Însă, în mod curent se încheie un acord privind dublul cuantumului acesteia. Indemnizaţia complementară este datorată atunci când arendatorul a denunţat contractul pentru a construi, pentru folos familial etc. Ea va fi calculată ţinând cont de pierderea suferită. Pentru acest calcul al dreptului de a dispune de bun se ţine seama de anii care preced încetării contractului, dat fiind că nu se ţine cont de mai puţin de  2 ani şi de mai mult de 4 ani.

Dreptul de preempţiune. Înainte de a se putea vinde un teren arendat, arendaşul trebuie să aibă posibilitatea să-şi exercite dreptul de preempţiune (pentru sine însuşi, copiii sau nepoţii săi). El are posibilitatea de a cumpăra terenul în aceleaşi condiţii ca şi un alt candidat şi să urmărească astfel exploatarea sa.  

În caz de vânzare între particulari, notarul trebuie să informeze arendaşul prin scrisoare recomandată. Dacă în luna notificării arendaşul acceptă să cumpere în aceleaşi condiţii, vânzarea va avea loc între vânzătorul-arendator şi arendaş. Terţul este exclus. Arendaşul trebuie să stabilească preţul cumpărării în termen de o lună.

Arendaşul care foloseşte dreptul său de preempţiune trebuie să exploateze el însuşi terenul timp de 5 ani. În caz de nerespectare a regulii, el va trebui să plătească vânzătorului o despăgubire având un cuantum de 20% din preţul vânzării.

DANEMARCA
Cadrul legislativ 
- Legea privind proprietăţile agricole din 1989 – reglementează proprietatea, dobândirea, managementul, dimensiunea terenului agricol şi aspecte privind arendarea

Elemente-cheie: -   libertatea virtuală de a contracta

· toate proprietăţile asupra terenurilor agricole trebuie înregistrate

· nu există securitatea arenzii

· durata maximă a contractului de arendare

· nu există reglementarea rentei – aceasta este determinată de legile pieţei

· nu există drepturi de reînnoire

· nu există drepturi de repunere în posesie

· sunt prevăzute limite în ceea ce priveşte dimensiunea terenului agricol

· dimensiunea terenului agricol – subdiviziunea şi amalgamarea sunt strict controlate

· numărul maxim de arendări la care o persoană are dreptul este cinci

· pământul nu poate fi arendat unui agricultor care locuieşte la o distanţă mai mare de 10 km de amplasamentul terenului arendat
· noii intraţi – restrânşi la cei cu cetăţenie daneză sau care sunt resortisanţi europeni, trebuie să trăiască pe terenul agricol timp de 6 luni şi să rămână pentru cel puţin 8 ani şi să aibă cel puţin un an de formare profesională în agricultură

· nu există drepturi automate de succesiune

· proprietatea întreagă asupra terenului agricol poate fi transmisă unui singur moştenitor

· transferul viager este scump.

Legea privind proprietăţile agricole, adoptată în 1989 şi modificată în 1995 aduce un control strict asupra proprietăţilor agricole, deşi modificările recente au relaxat prevederile într-o oarecare măsură, ridicând limita superioară la 150 ha şi introducând posibilitatea dobândirii de până la trei proprietăţi
.

În Danemarca există puţine terenuri arendate datorită unei politici de reformare pe termen lung favorabilă micilor proprietăţi. Datorită intervenţiei şi controlului statului danez, mulţi dintre foştii arendaşi au devenit proprietari de terenuri. Arendările au o pondere aproape nesemnificativă în Danemarca, iar majoritatea acestora se încheie pe termen scurt şi sunt de dată recentă. Nu există un istoric al legislaţiei destinate protecţiei arendaşilor, deşi există legi care reglementează şi restrâng achiziţia, proprietatea şi dimensiunea arendărilor. Pe lângă promovarea agriculturii în familie şi restrângerea dimensiunii proprietăţii asupra terenurilor, în Danemarca dreptul de proprietate asupra terenurilor a fost restrâns la persoanele daneze şi proprietatea companiilor, cooperativelor, a altor asociaţii sau a cetăţenilor străini asupra terenurilor a fost interzisă. Politicile guvernamentale au tins să oprească dezvoltarea şi expansiunea şi au constituit o barieră în calea independenţei şi viabilităţii economice, iar legea a fost modificată pentru a permite organizaţiilor şi cetăţenilor europeni să deţină şi să arendeze terenuri în Danemarca şi pentru a creşte dimensiunile proprietăţilor asupra terenurilor. 

Restricţiile asupra creşterii dimensiunilor proprietăţilor înseamnă că multe terenuri mici nu mai sunt viabile din punct de vedere comercial, astfel încât există o presiune crescândă de modificare a legilor privind proprietatea restrictivă asupra terenurilor, pentru a permite  proprietăţi mai extinse, mai eficiente din punct de vedere economic. Atunci când este restrânsă cumpărarea prin lege sau prin operaţiunile pieţei, adeseori agricultorii arendează terenurile pentru a face posibilă expansiunea. Deşi statul acordă asistenţă tinerilor agricultori oferindu-le costuri reduse la credite, mulţi tineri se confruntă cu numeroase dificultăţi financiare în preluarea terenurilor agricole mici, care produc venituri insuficiente şi nu mai sunt competitive. Înaltele niveluri de taxare practicate în trecut au contribuit la declinul structurilor rurale şi au descurajat investiţiile agricultorilor.Totuşi, au fost luate măsuri de contracarare a acestei situaţii, taxa de moştenire diminuându-se de la 35 la 15% în 1995.

FINLANDA
Cadrul legislativ 

Legea nr. 552/1980

Legea nr. 258/1966  privind arendarea terenurilor “Maanvuokralaki” 
Legea nr. 655/1987

Elemente-cheie: - toate transferurile imobiliare sunt înregistrate

                           - agricultura familială predomină

                           - sunt disponibile împrumuturi pentru tinerii agricultori şi pentru investiţii

Finlanda se caracterizează printr-o populaţie mică şi multe terenuri agricole restrânse, amplu dispersate, care fac restructurarea foarte dificilă. Toate terenurile agricole din Finlanda se află în proprietate privată, dintre care 80% se află în proprietate individuală, iar restul este deţinut de grupări familiale sau de moştenitori. Deşi practica uzuală este ca agricultorii finlandezi să-şi deţină pământul în proprietate, ei pot arenda teren. Oportunităţile de angajare alternativă în Finlanda sunt restrânse, astfel încât restructurarea terenurilor agricole este văzută ca o ameninţare la adresa mediului rural. Obiectivul Guvernului finlandez este creşterea eficienţei şi reducerea costurilor în efortul de a proteja veniturile agricultorilor. Mica dimensiune a terenurilor agricole înseamnă că munca part-time este obişnuită. Legea privind terenurile agricole, în vigoare până în 1991, a oferit asistenţă financiară agricultorilor pentru a facilita dezvoltarea agriculturii, însă legea adoptată în 1991 este axată mai mult pe dezvoltarea rurală integrată şi este o încercare de a menţine comunităţile rurale. Se acordă asistenţă financiară agricultorilor sub 35 de ani, care pot primi o subvenţie de la stat pentru cumpărarea unui teren agricol, precum şi agricultorilor care doresc să investească în ameliorări agricole sau de mediu. Sunt disponibile împrumuturi pentru cumpărarea şi/sau renovarea unui teren agricol sau a unui teren adiţional.

 În sistemul finlandez, există puţine contracte de arendare. Din terenurile agricole private neaflate în posesia proprietarilor, cele mai multe sunt supuse unor contracte consensuale. 

FRANŢA
Cadrul legislativ

- Codul civil din 1804 – dreptul individual la proprietate şi libertatea contractuală;

- Legea proprietarului de teren şi a arendaşului din 1946 – legea-cadru. Lege principală de reformare, înlăturând libertatea contractuală, modificată şi codificată prin Codul rural din 1955;
- Legile privind îndrumarul agricol din 1960 şi 1962 – încercarea de a crea un model de proprietate economică, ce a introdus proprietatea familială asupra terenurilor agricole şi răspunderea personală, în scopul creşterii producţiei;

 - Legea privind adaptarea agricolă din 1988 – a extins puterile acordate arendaşilor asupra folosirii terenului pentru a include obiective de recreaţie şi vacaţionale şi a extins definiţia activităţilor agricole;

Elemente-cheie:  - arendarea - prevăzută pe o perioadă fixă de 9 ani, reînnoibilă automat;

                           - nivelul rentei - strict controlat, revizuit la fiecare 9 ani;

                           - drepturi de preempţiune;

                           - repunerea în posesie – pentru folosul propriu al proprietarului terenului;

                           - mărimea proprietăţii – extinderile, fărâmiţările şi aşezările, fie de către proprietar, fie de către arendaş, trebuie aprobate de o comisie specială;

                           - o instanţă de judecată poate alege un moştenitor pe baza criteriului celui mai bun agricultor pentru a se ocupa de terenul agricol, iar acesta trebuie să facă o plată oricăror alţi moştenitori.

Sistemul arendărilor din Franţa este foarte controlat şi birocratic şi se bazează pe posesia proprietarului şi pe sprijinul acordat agriculturii familiale competitive. Politica Guvernului a condus la descurajarea proprietăţii asupra terenurilor agricole în scopul arendării, la o creştere a posesiei proprietarilor şi la arendările atribuite înţelegerilor intrafamiliale. Asistenţa acordată de Uniunea Europeană pentru pensionarea anticipată a agricultorilor a dus la o creştere a arendărilor care sunt văzute ca un mijloc de creştere a dimensiunii terenului agricol şi de asistare a tranziţiei din cadrul structurii familiale, foarte puţine terenuri agricole fiind arendate în întregime. 

Posesia de către proprietar a fost încurajată prin drepturile de preempţiune ale arendaşilor, care au securitatea posesiei, rente controlate şi libertate asupra folosinţei terenului. Deşi strict bazate pe egalitatea între moştenitori, modificările legislative au permis succesorilor terenurilor agricole să cumpere părţile comoştenitorilor fără fragmentarea proprietăţii. Aceasta a încurajat investiţiile şi a adus îmbunătăţiri structurale prin creşterea dimensiunii terenurilor agricole.

Proprietatea asupra terenurilor agricole este controlată printr-o structură regională de către SAFER
, comunităţi locale cu competenţe de preempţiune de a cumpăra teren în zona lor atunci când intră pe piaţă şi de a-l redistribui aşa cum consideră. Deşi multe terenuri agricole nu ajung pe piaţă, fiind transferate mai curând prin înţelegeri familiale, aceste organizaţii regionale sunt foarte puternice şi controlează piaţa terenurilor. Există o anumită ambiguitate între protecţia şi promovarea proprietăţii asupra terenurilor către arendaşi şi posesia de către proprietar în Franţa. Securitatea şi drepturile de preempţiune acordate arendaşilor încurajează investiţiile, deoarece arendaşul are o securitate pe termen lung şi ştie că ar putea beneficia dacă terenul este vândut, însă arendaşul suportă riscul unui agricultor vecin, care poate cumpăra terenul şi îi poate da notificare de a renunţa, astfel încât vecinul să poată lucra pământul el însuşi. Astfel, fiind protejat şi asistat pe de o parte ca arendaş, principalul scop al unui agricultor-arendaş trebuie să fie întotdeauna să devină un proprietar-ocupant.

Combinaţia dintre legislaţie şi controlul regional prin SAFER a redus efectiv proprietatea asupra terenului agricol a acelora care nu îl lucrează în mod activ, iar politica de promovare a agricultorilor - arendaşi şi proprietatea familială asupra terenurilor agricole a însemnat că proprietarii-arendatori au fost înlocuiţi de către proprietarii-agricultori. S-a criticat faptul că sistemul francez de control strict al rentelor este similar celui din regimul comunist, dar diferă prin aceea că SAFER sunt constituite din reprezentanţii agricultorilor locali, care iau decizii bazate pe condiţiile locale şi în consultare cu industriaşii şi guvernul. Sistemul a avut succes în acordarea stabilităţii agricultorilor şi le-a dat posibilitatea să investească în teren şi să mărească dimensiunea proprietăţilor lor. Mai degrabă decât un simplu exerciţiu de piaţă, sprijinul acordat agriculturii a adus beneficii sociale considerabile comunităţilor rurale, sprijinind proprietăţile familiale competitive şi menţinând infrastructura rurală, care a fost un obiectiv prioritar al guvernului francez. Sistemul bazat pe familie s-a dovedit însă un obstacol pentru noii intraţi în agricultură, care întâmpină adeseori dificultăţi în obţinerea terenului arendat în afara situaţiei familiale şi pentru care cumpărarea terenului este scumpă.
 GERMANIA
Cadrul legislativ 
- Legea federală privind planificarea folosirii terenurilor din 1965 – pentru menţinerea agriculturii, infrastructura adecvată şi densitatea populaţiei

-  Legea din 1976 – legea de modificare

Elemente-cheie: - nu se prevede o durată minimă a contractelor de arendare;

                           - arendarea se face prin contract;

                           - rentele nu sunt controlate;

                           - nu sunt prevăzute drepturi de preempţiune;

                           - nu sunt arendări succesorale;

                           - proprietarul terenului are control asupra repunerii în posesie;

                           - folosirea terenului controlat; 

                           - fragmentarea este o problemă; 

                           - programul de consolidare; 

                           - succesiunea de către un singur moştenitor care compensează comoştenitorii; 

                           - agricultorul poate numi moştenitori din cadrul sau din afara familiei.

Germania de Vest are un număr mare de terenuri agricole mici sau medii şi un nivel ridicat de muncă part-time. În timp ce numărul terenurilor agricole arendate înafara familiilor a scăzut, arendările din cadrul familiilor au crescut şi sunt folosite tot mai mult ca un mijloc de tranziţie asistată la următoarea generaţie. 
În Germania, proprietatea asupra terenurilor este încurajată, controlul rentelor fiind bazat în mare măsură pe contracte de arendare şi proprietarii terenurilor păstrând un grad just de control şi având drepturi mai mari de repunere în posesie decât în alte ţări europene. Politicile Guvernului sunt destinate menţinerii proprietăţii în familie ca principală structură agricolă şi reducerea fragmentării proprietăţilor. Subevaluarea activelor agricole bazată pe taxe a fost o problemă majoră pentru unii agricultori aflaţi la pensie, care găsesc că proprietatea vândută la pensionare are o valoare mai mare, ridicând serioase probleme de lichiditate. În mod alternativ, dacă pământul este arendat, ei se confruntă cu taxare crescută după cesiunea agricolă, deoarece venitul terenurilor nu este considerat neimpozabil şi este supus unor rate mai mari. Acesta este motivul pentru care mulţi agricultori pensionari îşi arendează terenul moştenitorilor lor la un anumit nivel al rentei şi pentru nişte beneficii generice.
În Germania se ridică o problemă importantă, reprezentată de reducerea semnificativă a numărului tinerilor agricultori şi o scădere a venitului agricol, aceasta conducând la îngrijorarea că ar putea exista o lipsă de succesori ai terenului agricol. În timp ce productivitatea crescută şi eficienţa au fost încurajate de politicile Guvernului prin schimbări structurale, sunt necesare o competitivitate crescută în industrie şi oportunităţi de formare mai mari pentru atragerea tinerilor agricultori şi a noilor intraţi. 
Italia

Cadrul legislativ 

- Codul Civil, art. 958
- Legea 203/1982 privind contractele agricole, cu modificările ulterioare

Durata minimă a contractului de arendă este de 15 ani, potrivit art. 1 din Legea privind contractele agricole.
În scopul de a satisface nevoile speciale ale societăţilor agricole private, care arendează terenuri în zonele de munte, guvernele regiunilor au limitat durata maximă a contractelor de arendare, în aceste situaţii, la maxim 6 ani, având în vedere natura terenului, altitudinea, tipul activităţii. 
O societate agricolă privată este considerată, în sensul legii, un grup de lucrători agricoli şi fermieri asociaţi într-o structură care desfăşoară activităţi agricole.

Dacă nu este denunţat de oricare dintre părţi, contractul de închiriere se reînnoieşte automat pentru perioada minimă legală, respectiv, 15 ani pentru contractele de arendare obişnuite şi 6 ani pentru contractele speciale, din zonele de munte. Înştiinţarea trebuie să se facă cu cel puţin un an înainte de expirarea contractului, prin scrisoare recomandată cu confirmare de primire.

Arendaşul poate solicita anularea contractului, printr-o scrisoare recomandată cu confirmare de primire, cu cel puţin un an înainte de încheierea anului agrar. Rezilierea contractului nu se poate realiza în situaţia în care arendaşul este vinovat de încălcarea gravă a contractului, în special în legătură cu obligaţiile sale cu privire la plata taxei, cultivarea raţională a solului, conservarea şi întreţinerea fondului agricol şi a echipamentelor aferente, subînchirierea bunurilor agricole fără acordul proprietarului.  Acesta are obligaţia de a contesta solicitarea arendaşului, prin scrisoare recomandată cu confirmare de primire, iar în cazul în care acesta nu răspunde în termen de trei luni, se poate adresa instanţei.

Contractul poate fi reziliat de arendator în situaţia în care arendaşul nu-şi achită valoarea arendei.

Comitetul tehnic care îşi desfăşoară activitatea în fiecare provincie actualizează la fiecare trei ani, cu cel puţin şase luni înainte de începutul anului agricol, tabelele cu valorile arendelor stabilite pentru zona agricolă.
Taxa de licenţă pentru înregistrarea contractelor de arendare se stabileşte printr-o procedură specială. Comitetele tehnice trebuie să aibă în vedere necesitatea de a asigura mai întâi o remuneraţie echitabilă pentru munca arendaşului. Pentru aceasta se au în vedere investiţiile arendaşului, costurile de producţie, revenirea capitalului investit, precum şi alţi factori de producţie. 

Comitetele tehnice vor stabili, până la 31 mai a fiecărui an, coeficienţii de ajustare a taxelor, creşterea sau reducerea, luând în considerare criteriile de mai sus, precum şi valoarea inflaţiei.

Potrivit prevederilor art. 16, oricare dintre părţi poate efectua lucrări de ameliorare a terenurilor, modificări sau transformări ale sistemelor de producţie şi clădirilor, cu condiţia ca prin aceasta să nu se modifice destinaţia bunurilor agricole. De asemenea, toate lucrările trebuie realizate în conformitate cu programele de dezvoltare regională. O parte care intenţionează să propună executarea lucrărilor în conformitate cu prevederile paragrafului anterior, în absenţa unui acord prealabil, trebuie să notifice acest lucru celeilalte părţi şi Inspectoratului regional pentru agricultură, prin scrisoare recomandată cu confirmare de primire. Inspectoratul convoacă părţile contractante în vederea semnării unui acord cu privire la propunerile şi reglementările legale dintre părţi. În cazul în care acordul nu este atins, Inspectoratul, în termen de şaizeci de zile de la primirea comunicării, propune modificările tehnice necesare în proiectul prezentat şi atribuie un termen limită pentru începerea şi finalizarea lucrărilor. 
Proprietarul care a efectuat lucrările menţionate la art. 16 poate solicita arendaşului creşterea corespunzătoare a arendei, conform noii clasificări a fondului, în conformitate cu prevederile legale. Arendaşul care a efectuat lucrările menţionate la art. 16 are dreptul la o alocaţie corespunzătoare cu creşterea valorii de piaţă realizate fondului agricol, ca urmare a îmbunătăţirilor realizate.

Părţile pot conveni cu privire la plata unor compensaţii, chiar înainte de încheierea contractului de arendare. Dacă cele două părţi nu ajung la un acord în ceea ce priveşte indemnizaţia respectivă, aceasta este stabilită, la cererea părţii nemulţumite, de către Inspectoratul regional, în conformitate cu prevederile art. 634 din Codul de procedură civilă.

Arendaşul este responsabil pentru conservarea fondului agricol, până când se achită despăgubirea stabilită de inspectorat sau se obţine o hotărâre definitivă din partea unei instanţe de judecată. 
În cazul vânzării fondului înainte de plata de către arendaş a cotelor de arendă,  proprietarul este obligat să declare în actul de vânzare existenţa unor datorii în ceea    ce-l priveşte pe arendaş.

În cazul în care lucrările prevăzute de art. 16 sunt executate de arendaş din fonduri publice, proprietarul este înştiinţat de acest lucru prin scrisoare recomandată cu confirmare de primire.

Potrivit prevederilor art. 18, în cazurile în care lucrările desfăşurate de proprietar nu justifică o schimbare în clasificarea fondului, comitetele tehnice pot stabili standarde şi măsuri de creştere a taxei de arendă, proporţională cu sporul de productivitate obţinut. Arendaşul poate efectua îmbunătăţiri minore, care nu fac trimitere la procedurile prevăzute la art.16, notificând proprietarul cu 20 de zile înainte de începerea lucrărilor.

Instanţa, luând în considerare condiţiile economice ale arendaşului (incapacitate de plată), poate dispune plata în rate a arendei datorate, în termen de 5 ani, cu stabilirea unor garanţii adecvate şi plata dobânzii legale, actualizate cu rata inflaţiei, la acestea adăugându-se despăgubirile pentru daunele suferite.

Subarendarea bunurilor agricole este interzisă. Sancţiunea pentru încălcarea acestei prevederi este nulitatea absolută a contractelor de subarendare. Rezoluţia contractului de arendare  poate fi solicitată numai de către proprietar, în termen de patru luni de la data la care a cunoscut faptul subarendării. Cu toate acestea, în cazul în care proprietarul nu-şi realizează acest drept, subarendatorul poate prelua poziţia juridică a arendaşului pentru o perioadă de 3 ani de la expirarea anului în care a avut loc subarendarea, sau pentru o perioadă care nu o depăşeşte pe cea din contractul iniţial (art.21).
Valoarea compensaţiilor la rezilierea contractului din vina unei părţi se determină în funcţie de productivitatea fondului, de durata cât ar mai fi trebuit să se deruleze contractul, precum şi alte prevederi. Valoarea de despăgubire nu poate să depăşească nivelul de 12 redevenţe anuale. 
Letonia


Cadrul legislativ 

- Codul Civil (art. 2112 - 2177) 

- Legea din 21 iunie 1991 privind utilizarea şi expertiza terenurilor, cu modificările ulterioare
. 

Art. 2124 din Codul civil actual stipulează că un contract de arendă se consideră încheiat în momentul în care părţile au convenit asupra bunului care face obiectul contractului de arendă şi asupra preţului plătit arendatorului. Obiectul arendei îl poate constitui numai bunul care produce fructe (profit) în timpul perioadei în care a fost arendat. Prin urmare, arendatorul are dreptul de a include în preţul arendei o anumită valoare estimată a fructelor viitoare, pe care, însă, nu o va încasa în totalitate în cazul în care valoarea reală a profitului va fi mai mică decât cea estimată.  

Codul civil din 1937 definea contractul de arendă ca fiind acel contract prin care se garantează utilizarea unui bun imobil producător de fructe
, în scopul de a-i culege fructele
.

Potrivit Codului civil, contractele de arendă sunt supuse principiului libertăţii încheierii contractelor, conform căruia părţile sunt libere să determine prin dispoziţiile contractului procedurile şi termenii plăţii obligaţiilor contractuale. Singura obligaţie expres stipulată este ca procedurile şi termenii să fie cuprinşi în forma scrisă a contractului. În mod obligatoriu, contractul trebuie să cuprindă obiectul (bunul supus arendei), subiectul (părţile care încheie contractul), durata pentru care se încheie contractul şi obligaţiile legate de plata arendei. 

Nu este reglementată prin lege durata minimă şi maximă a perioadei pentru care un contract de arendă, care are ca obiect un teren agricol, poate fi încheiat. Cu toate acestea, practica unanim acceptată este că durata minimă nu poate fi mai mică decât perioada de rotaţie a culturilor.

Legea prevede înregistrarea contractelor de arendă în Cartea funciară, pentru a face dreptul arendaşului opozabil terţelor părţi şi pentru a proteja arendaşul de situaţia posibilă prin care, fără notificare, bunul imobil să fie arendat mai multor persoane în acelaşi timp, vândut etc. În cazul transferului dreptului de proprietate cu toate atributele sale către o altă persoană, se transferă, totodată, şi obligaţia noului proprietar de a păstra terenul arendat, până la expirarea contractului de arendă încheiat cu arendaşul de către vechiul proprietar, numai dacă acest contract este înregistrat în Cartea funciară. 
Alegerea tipului de contract de arendă joacă un rol important în stabilirea condiţiilor contractului. Astfel, contractele de arendă pot fi de două tipuri, contracte de arendă cu răscumpărare (financial lease) şi contracte de arendă fără răscumpărare (operational lease).

Legea specifică nu reglementează cuantumul arendei, definită ca remuneraţia plătită de arendaş către arendator pentru dreptul de uz şi folosinţă a terenului, stabilită potrivit voinţei părţilor şi înscrisă în contractul de arendă. De asemenea, în conţinutul contractului este obligatorie înscrierea termenului arendei.  
În cazul în care există mai mulţi coproprietari ai terenului şi nu există între ei un acord mutual privind arendarea, contractul de arendă nu se poate încheia decât cu acordul tuturor coproprietarilor.    

Terenul poate fi subarendat, numai cu acordul prealabil, exprimat în scris, al arendatorului. Asigurarea bunurilor agricole se realizează prin voinţa părţilor. În general, arendaşul este partea care plăteşte asigurarea.

LITUANIA

Cadrul legislativ 

- Legea privind arenda (1993)

Prin contractul de arendă a terenurilor, arendatorul se obligă să acorde arendaşului dreptul de a utiliza temporar terenul, în timp ce acesta din urmă se obligă să plătească arenda pentru folosinţa terenurilor.
Potrivit prevederilor art. 3, contractele de arendă se încheie în scris şi trebuie înregistrate la Oficiul de cadastru al regiunii unde se încheie. În cazul nerespectării acestei prevederi, contractul de arendă este nul. Planul parcelar al terenului care face obiectul contractului de arendă trebuie să fie ataşat la contract.
Atunci când terenul este arendat persoanelor fizice/juridice străine, contractul de arendă a terenurilor, la cererea arendaşului, poate fi încheiat în două limbi: în limba lituaniană şi într-o limbă străină. În cazul unui litigiu referitor la contract, acesta se soluţionează în baza versiunii în limba lituaniană.
Conţinutul contractelor de arendă:

▪ datele de identificare ale arendatorului;

▪ datele de identificare ale arendaşului;

▪ obiectul contractului şi datele cadastrale;

▪ perioada de arendare a terenurilor; 

▪ scopul principal al contractului; 

▪ condiţiile pentru construirea de imobile pe parcela de teren arendată; 

▪ condiţiile de utilizare a terenurilor; 

▪ restricţiile privind utilizarea terenurilor; 

▪ servituţile; 

▪ chiria terenului, precum şi procedura de plată a acesteia; 

▪ alte obligaţii ale părţilor în legătură cu utilizarea şi returnarea parcelei arendate;

▪ răspunderea pentru încălcarea prevederilor contractului de arendă.
În cazul în care terenurile agricole sunt închiriate pentru o perioadă mai mare de 3 ani, datele privind caracteristicile calităţii terenurilor agricole, în funcţie de indicii aprobaţi de Ministerul Agriculturii trebuie să fie, de asemenea, incluse în contractul de arendă. 

În contract trebuie să se precizeze condiţiile de transfer al clădirilor, instalaţiilor, plantaţiilor de arbori şi a zonelor de culturi care aparţin arendatorului, precum şi compensarea de care acesta beneficiază dacă contractul se semnează în perioada de producţie agricolă anuală.

În cazul în care pe terenurile arendate sunt clădiri, instalaţii sau linii de comunicaţii, care aparţin statului sau unei terţe persoane, sau în cazul în care pe teren se găsesc obiective de patrimoniu protejate, care nu au legătură cu activităţile arendaşului, în contract trebuie menţionate drepturile, obligaţiile şi restricţiile de activitate ale acestuia.
În cazul în care un teren agricol este deţinut de mai multe persoane, în proprietate comună, acesta poate fi închiriat numai prin consimţământul tuturor coproprietarilor. În astfel de cazuri, contractul de arendă va fi semnat de către toţi coproprietarii sau numai de către unul dintre ei, în acest caz fiind necesară prezentarea unui document notarial, prin care să se ateste acordul celorlalţi. Litigiile dintre coproprietari sunt soluţionate în instanţă. 
Cetăţenii Republicii Lituania, care au vârsta de minim 18 ani, precum şi cetăţenii străini, care posedă un permis de şedere permanentă în Republica Lituania, precum şi întreprinderile, instituţiile, organizaţiile şi asociaţiile şi firmele cu capital străin, care deţin o licenţă pentru investiţii străine în Republica Lituania şi care au fost înregistrate potrivit legii, pot încheia contracte de arendare. 

Potrivit art.7, terenurile agricole pot fi închiriate în scopul de a crea sau extinde o fermă, pentru a executa lucrări agricole sau non-agricole. Terenurile pot fi închiriate  persoanelor care sunt instruite în domeniu, după ce nivelul de pregătire a fost recunoscut, în conformitate cu procedura stabilită de Ministerul Agriculturii. 

Arendaşii trebuie să respecte cerinţele stabilite prin lege privind utilizarea terenurilor, ţinând cont de documentele de planificare teritorială, protecţia naturii şi de interesele publice, precum şi de interesele proprietarilor şi utilizatorilor din parcele vecine. 

Durata închirierii se stabileşte prin acordul dintre arendator şi arendaş, dar nu poate depăşi 99 de ani. Termenul minim este de 3 ani. În cazul în care, în conformitate cu documentele de planificare teritorială, parcelele agricole arendate sunt retrase din circuitul agricol pentru a fi utilizate în scopuri publice, acestea pot fi expropriate (art.9).

Scopul principal special de utilizare al terenurilor arendate poate fi modificat numai în conformitate cu procedura stabilită de către Guvernul Republicii Lituania, la cererea sau cu consimţământul proprietarului terenului. În cazul în care scopul principal de utilizare a terenului arendat este schimbat în mod arbitrar, contractul de arendă poate fi reziliat. În acest caz, arendaşul este obligat să restituie terenul în starea iniţială, astfel încât să poată fi utilizat în scopul său principal, în caz contrar,  putând fi obligat a plăti daune-interese.

Valoarea chiriei/rentei care trebuie plătită se stabileşte în conformitate cu procedura prevăzută de legislaţia în vigoare şi nu poate să depăşească valoarea chiriei obţinută de stat pentru terenurile proprietate publică, care sunt închiriate. Chiria trebuie plătită la data stabilită în contract. Potrivit legii, arendaşul poate să-şi asume răspunderea de a plăti impozitul funciar pentru proprietar, reducând în mod corespunzător valoarea arendei.

În situaţia în care lucrările de îmbunătăţire a terenurilor agricole conduc la creşterea valorii acestora, proprietarul poate solicita mărirea valorii arendei, cu excepţia cazului în care contractul prevede altfel. Pentru un proprietar care realizează lucrări de îmbunătăţire a terenurilor agricole, chiria terenului nu poate fi mărită decât după 5 ani de la finalizarea lucrărilor de îmbunătăţiri funciare sau orice alte lucrări prin care a fost crescută valoarea terenului, cu excepţia cazului în care contractul de arendă prevede altfel (art.11). 

Arendaşul are dreptul de a solicita ca arenda să fie redusă în mod corespunzător în situaţii de forţă majoră, pentru care nu este responsabil.

Proprietarul trebuie să repare cu propriile fonduri instalaţiile tehnice, drumurile, podurile şi alte facilităţi care îi aparţin şi fac obiectul contractului de arendă. În cazul în care acesta nu îşi îndeplineşte obligaţiile, arendaşul are dreptul de a efectua lucrările de reparaţii prevăzute în contractul de arendă pe cheltuiala arendatorului sau poate să scadă din valoarea chiriei contravaloarea lor.

În cazul terenurilor agricole arendate pe o perioadă mai mare de 3 ani, arendaşul poate subarenda terenul, dar pentru o perioadă de maxim 3 ani.

Fondurile proprietarului utilizate pentru îmbunătăţirea terenurile agricole vor fi rambursate numai cu condiţia ca, înainte de începerea lucrărilor de îmbunătăţiri funciare, ambele părţi să fie de acord cu privire la caracterul şi domeniul de aplicare a activităţilor şi a valorii cheltuielilor.
La expirarea termenului de închiriere a terenului sau în cazul în care contractul de arendă a fost anulat înainte de expirarea termenului, proprietarul terenului trebuie să îl despăgubească pe arendaş pentru clădirile şi facilităţile construite, dacă acest lucru a fost prevăzut în contractul de arendă sau într-un act adiţional scris.
La decesul arendaşului, drepturile şi obligaţiile acestuia se transferă, cu acordul proprietarului, moştenitorilor arendaşului, dacă aceştia îndeplinesc condiţiile legale. În acest scop, moştenitorii trebuie să prezinte, în conformitate cu procedura stabilită de către Guvernul Republicii Lituania, datele pentru revizuirea contractului în registrul Oficiului de cadastru.

La moartea arendatorului sau în cazul schimbării proprietarului terenului în urma vânzării, contractul de arendă va deveni obligatoriu pentru noul proprietar de teren.
Potrivit prevederilor art.22 şi 23, contractul de arendă încetează în următoarele situaţii: 

▪ la expirarea termenului de închiriere, în cazul în care contractul nu a fost prelungit în termen de o lună de la expirarea sa; 

▪ la moartea arendaşului, în cazul în care drepturile şi obligaţiile sale nu trec la moştenitori sau dacă nu există moştenitori sau în cazul în care moştenitorii arendaşului nu îndeplinesc cerinţele prevăzute de lege; 

▪ la lichidarea societăţii, instituţiei sau organizaţiei care a arendat terenul; 

▪ în situaţia în care terenul este donat de proprietar; contractul de arendă poate fi reziliat numai după ce arendaşul a recoltat producţia anuală. 

▪ în cazul exproprierilor publice;
Rezilierea contractului se poate face şi la cererea arendatorului, înainte de expirarea termenului, în cazul în care arendaşul: 

▪ nu poate să plătească arenda o perioadă mai mare de 3 luni sau nu se achită de alte obligaţii prevăzute de lege;

▪ în situaţia în care a schimbat destinaţia terenurilor.

Un contract de arendă poate fi reziliat, la cererea arendaşului, înainte de expirarea termenului, cu condiţia să notifice arendatorul, cel mai târziu cu 6 luni înainte, iar, în cazul în care terenurile au fost arendate pentru alte scopuri, cel mai târziu cu de 3 luni înainte. 

MAREA BRITANIE

  Cadrul legislativ 

- Legea arendei (1995)

Contractul de arendă se încheie între două persoane care îndeplinesc condiţiile legii. Acestea au în vedere: 

▪ condiţiile de închiriere;

▪ modalitatea de utilizare a terenurilor cuprinse în contract;

▪ natura oricăror activităţi comerciale desfăşurate pe acel teren;

▪ orice alte circumstanţe relevante (art. 1 alin 2).

Activităţile desfăşurate de arendaş includ: horticultura, pomicultura, cultura seminţelor, fermele de lapte şi de animale de reproducere, păstrarea şi utilizarea terenurilor ca terenuri de păşunat, fâneţe, grădini de legume şi pepiniere, precum şi utilizarea terenurilor din zonele împădurite în cazul în care acestea fac parte din  terenurile agricole.

Termenul general de închiriere este de 15 ani. În cazul încheierii contractului de arendă pe o perioadă mai mare de 2 ani, acesta se poate prelungi automat de la un an la altul, cu condiţia ca una din părţi să nu solicite printr-o notificare rezilierea contractului. Rezilierea se poate face dacă: 

▪ notificarea se face în scris; 

▪ intră în vigoare la sfârşitul unui an; 

▪ este făcută cu cel puţin 12 luni înainte, dar nu mai mult de 24 de luni, faţă de data la care urmează să intre în vigoare.

Valoarea arendei se stabileşte conform voinţei părţilor, care pot să stabilească modalitatea de plată, datele de plată, sau circumstanţele de modificare a valorii plăţii (art. 10 alin 4).

În situaţia în care părţile nu se pot pune de acord în ceea ce priveşte valoarea arendei, acestea se pot adresa unui arbitru, ales de cele două părţi, sau se pot adresa Inspecţiei Regale Britanice, care poate numi un arbitru.  

Arbitrul va determina nivelul arendei care trebuie plătită, putând creşte, reduce sau menţine valoarea acesteia, în funcţie de datele existente. Potrivit legii, valoarea arendei este stabilită în mod liber de cele două părţi, având în vedere condiţiile arendării, tipul de cultură, tipul de teren, alte criterii de referinţă. Arbitrul poate avea în vedere creşterea valorii bunurilor agricole, prin acţiunile desfăşurate de arendaş sau arendator, modalitatea de despăgubire a arendaşului, pentru sumele investite în îmbunătăţiri, etc.



Potrivit legii, contractele de arendă pot conţine prevederi exprese, fie privind interzicerea modificării valorii arendei, fie privind posibilitatea modificării valorii arendei la o anumită dată sau după producerea unui eveniment fortuit. De asemenea, contractul poate conţine diverse formule de calcul a sumei reprezentând arenda sau marje de apreciere a acestei valori.

Notificarea modificării valorii arendei trebuie făcută cu cel puţin 12 luni înainte, dar nu mai mult de 24 de luni, faţă de data la care urmează să intre în vigoare această modificare. În cazul în care părţile au convenit în scris o anumită dată de revizuire a valorii arendei, această dată trebuie respectată de ambele părţi.

În situaţia în care se alege un arbitru, acesta va stabili valoarea chiriei lunare. Valoarea acesteia trebuie să fie rezonabilă, să nu depăşească valoarea stabilită pe piaţa liberă agricolă şi să ţină cont de toţi factorii relevanţi stabiliţi în contractul de arendă. Arbitrul trebuie să ţină seama de creşterea valorii bunurilor agricole, care se datorează îmbunătăţirii aduse de arendaş.



La încheierea contractului, arendaşul trebuie despăgubit pentru toate sporurile de valoare aduse bunurilor agricole arendate. De asemenea, arendatorul trebuie despăgubit pentru toate pagubele aduse bunurilor agricole arendate prin neglijenţa arendaşului. 

Un arendaş nu are dreptul la o despăgubire în conformitate cu prevederile legii, dacă arendatorul şi-a dat acordul în scris pentru ca arendaşul să aducă îmbunătăţiri bunurilor agricole. Acest acord poate fi dat chiar de la semnarea contractului de arendă. De asemenea, arendaşul nu are dreptul la despăgubiri pentru sporul de valoare, dacă a schimbat destinaţia bunului agricol.

Suma datorată de către arendator drept despăgubire, în conformitate cu secţ. 16 din lege, în ceea ce priveşte îmbunătăţirile aduse de arendator, este egală cu sporul de valoare adus bunurilor agricole. În cazul prelungirii automate a perioadei de închiriere, la finalul perioadei precedente, arendaşul are dreptul să solicite despăgubirile cuvenite pentru sporul de valoare adus bunurilor agricole.

Legea se aplică şi pentru contractele de arendă încheiate pentru terenuri private, în situaţiile în care nu există şi nu a existat niciodată un interes din partea Coroanei.

Arendaşul nu poate subarenda bunurile agricole arendate fără acordul arendatorului.

Potrivit legii, proprietarul trebuie să asigure proprietatea la o valoare care să acopere şi valoarea arendei (evenimentele sunt cuprinse în asigurarea de risc), de regulă pe o perioadă de 3 ani, costurile suplimentare fiind recuperate de la arendaş. Proprietarul va fi responsabil pentru reintegrarea în circuit a bunurilor agricole avariate. În cazul în care proprietatea este distrusă sau deteriorată în urma unui eveniment menţionat în asigurarea de risc, iar proprietarul nu poate asigura reintegrarea în circuitul agricol a bunurilor, plata arendei va fi suspendată, iar dacă reintegrarea nu este făcută într-un termen rezonabil, contractul de arendă se desfiinţează.

În general, contractul de arendare este scutit de plata TVA. Proprietarul poate alege să plătească această taxă, principalul avantaj fiind acela de a putea recupera această taxă în cazul în care a desfăşurat lucrări de reparaţii la bunurile agricole arendate
. 

Olanda


Cadrul legislativ 

- Legea privind arendarea terenurilor din 1995, cu modificările ulterioare
Contractul de arendă este definit
 ca fiind transferul voluntar al unor atribute ale proprietăţii asupra terenului (dreptul de folosinţă şi uz în scop de producere a profitului) de la proprietar către o altă persoană, pentru o anumită perioadă de timp, în schimbul plăţii unui preţ.


Până în 1995 erau cunoscute trei tipuri de contracte de arendă, contractele regulate, contractele de arendă pentru o perioadă de un ciclu de cultivare şi contractele unice.

- Contractele regulate au o durată de 12 ani pentru ferme şi 6 ani pentru parcele de teren. Caracteristicile importante ale acestui tip de contract sunt: controlul preţului prin plata unei arende standard, dreptul de preempţiune al arendaşului la cumpărare sau la un nou ciclu de arendă, dar şi un drept al arendaşului de a fi privilegiat în continuarea şi menţinerea exercitării drepturilor arendaşului în raport cu alţi arendaşi.  

- Contractele de arendă pentru un ciclu de cultivare sunt încheiate având ca obiect o parcelă de teren, pentru 1 sau 2 ani, fără un control asupra preţului arendei plătite şi fără drept de preempţiune la cumpărare sau o nouă arendare sau privilegiu acordat arendaşului la menţinerea drepturilor în raport cu alţi arendaşi.

- Contractele unice de arendă sunt încheiate pentru o durată cuprinsă între 1 şi 12 ani, fără un control al preţului arendei şi fără drept de preempţiune sau privilegiu acordat arendaşului. Părţile au dreptul să încheie un astfel de contract de arendă având ca obiect o parcelă de teren, numai o dată.

Toate aceste trei tipuri de contracte sunt supuse controlului Consiliului fondului funciar, instituţie care verifică legalitatea contractelor şi respectarea legii olandeze în materie. Pentru al treilea tip de contract, cel unic, era necesară numai simpla înregistrare la instituţia menţionată. 

Legea specifică din 1995 a fost modificată, prin amendamentele introduse în anul 2007 fiind prevăzute dispoziţii referitoare la două noi tipuri de contracte, considerate ca fiind mai liberale, având o durată de până în 6 ani şi de peste 6 ani,  legea eliminând posibilitatea încheierii contractului unic de arendă. Ambele tipuri de contracte stipulează că arendaşul nu are drept de preempţiune la cumpărarea sau la încheierea unui alt contract de arendă. Este obligatorie aprobarea Consiliului fondului funciar. Pentru contractele care exced termenul de 6 ani sunt specificate condiţii de control al preţului arendei raportat la preţul standard stabilit de Consiliul fondului funciar. Legea prevede valorile maxime ale arendei, care sunt actualizate la fiecare doi ani, în conformitate cu media câştigurilor fermierilor, obţinute într-o zonă stabilită şi în conformitate cu solicitările rezonabile ale proprietarilor
.

Pe lângă aceste tipuri de contracte, există şi aşa numitele grey-lease contracts
, cum ar fi contractele de subînchiriere, contractele de arendă pentru un singur ciclu de cultură etc, contracte care nu sunt înregistrate în evidenţele Consiliului fondului funciar şi nici aprobate de acest organism. Astfel de contracte, potrivit cercetărilor, contribuie semnificativ la flexibilitatea utilizării terenurilor. În plus faţă de acest lucru, rezultatele cercetărilor au evidenţiat o continuitate stabilă în relaţia dintre arendator şi arendaş, factor considerat a fi important în menţinerea echilibrului relaţiilor sociale.   

Numărul acestor contracte a crescut în ultima perioadă, suprafaţa agricolă estimată ca făcând obiectul unor astfel de contracte fiind, în anul 2005, de 10% din total, faţă de 8% din total, în perioada 1997-1998.    

Contractele de arendă au la bază: 

· voinţa părţilor, liber exprimată - constă într-un schimb voluntar, care implică faptul că un contract este acceptat şi încheiat doar în cazul în care rezultatul aşteptat al acordului este reciproc avantajos pentru ambele părţi semnatare ale contractului;

· un mecanism de coordonare - constă în existenţa obiectului determinat al arendei, termenul contractului, preţul arendei raportat la preţul standard, drepturile şi obligaţiile părţilor;

· un mecanism sau o procedură de executare a contractului, depinzând de tipul contractului, dar şi de anumiţi parametri determinaţi de lege, ca fiscalitatea, sau alţi parametri de natură individuală;

- transferul unor atribute ale proprietăţii de la arendator către arendaş.

Portugalia

Cadrul legislativ 

- Codul civil şi Codul de procedură civilă;

- Decretul-Lege nr. 294/2009 din 13.10.2009 de instituire a unui nou cadru juridic al contractelor de închiriere a terenurilor agricole (arendă)
. 

Modificarea recentă a legislaţiei în materie îşi propune să consolideze şi să coreleze regulile de bază care reglementează contractul de închiriere a terenurilor agricole, precum şi să simplifice legislaţia existentă pentru a o adapta la noile realităţi economice şi sociale ale ţării. De asemenea, noua legislaţie care abrogă actele normative anterioare în materie, şi-a propus să elimine, pe cât posibil, dispoziţiile care impun sau permit intervenţia statului între cele două părţi ale raportului juridic civil. 

Astfel, Decretul-Lege nr. 294/2009 din 13.10.2009 stabileşte regimul juridic care reglementează contractul de închiriere a terenurilor agricole, în scopul dezvoltării agriculturii şi silviculturii şi altor activităţi conexe, subliniind ca elemente centrale ale noului regim juridic al contractelor de leasing: 


a) stabilirea a trei tipuri de contracte de arendă, în următoarele domenii: agricultură, silvicultură şi piscicultură; 

 
b) luarea în considerare nu numai a activităţilor în domeniul agricol şi forestier, dar şi a altor activităţi care produc bunuri şi servicii care pot face obiectul contractelor de leasing, asociate cu agricultura; 

 
c) posibilitatea ca, în cazul în care părţile doresc, să fie luate în considerare în contractul de transfer de drepturi şi alte drepturi ce fac parte din cadrul Politicii Agricole Comune legate de terenuri agricole care fac obiectul contractului; 

 
d) obligaţia privind existenţa unui contract scris care să prevadă valoarea arendei lunare; 

 
e) stabilirea duratei contractului de închiriere, convenită între părţi, având la bază  următoarele termene:  
i) contractele de leasing agricol nu pot fi convenite pentru o perioadă mai scurtă de 7 ani şi se reînnoiesc pentru perioade succesive de cel puţin 7 ani;

ii) contractele de leasing forestier nu pot fi convenite pe o perioadă mai mare de 70 de ani şi mai mică de 7 ani, cu excepţia cazului în care o altă perioadă face obiectul unei clauze contractuale sau al unui acord explicit între părţi; 

 
f) valoarea arendei este stabilită de comun acord între proprietar şi chiriaş, aceasta fiind revizuită în baza indicelui de creştere anual stabilit de Institutul Naţional de Statistică, în cazul în care nu există în contract dispoziţii specifice; 

g) stabilirea prin contract a condiţiilor de debut şi de încetare a calităţii de arendaş; 

h) contractele de leasing vor menţiona expres faptul că ele vor înceta prin acordul părţilor, prin rezoluţie, expirare sau reziliere; 


i) responsabilitatea clară a părţilor cu privire la întreţinere, restaurare şi îmbunătăţire a terenurilor care fac obiectul arendei agricole, în scopul de a asigura eficacitatea intervenţiilor de conservare şi a lucrărilor necesare şi utile de rentabilizare, precum şi privind utilizarea durabilă; 

j) contractul de arendă are valoare de titlu executoriu pentru plata arendei.

  

Contractele de arendă pot avea ca obiect terenuri, ape curgătoare şi luciuri de apă şi terenuri acoperite de vegetaţie, clădiri, infrastructura pentru funcţionarea în bune condiţii a imobilelor, maşini şi echipamente, drepturi de producţie sau de sprijin financiar în cadrul politicii agricole comune sub rezerva respectării legislaţiei care reglementează prin norme speciale aceste drepturi, servicii furnizate de anumite entităţi economice care desfăşoară activităţi în domeniul turismului rural în imobilele arendate, activităţi de prelucrare sau comercializare a produselor obţinute exclusiv din agricultură sau silvicultură, activităţi de apicultură sau vânătoare desfăşurate pe proprietăţi arendate, activităţi pentru conservarea resurselor naturale şi peisajului, piscicultură etc.    

Forma şi durata contractelor de arendă
Potrivit art. 6 cap II din Legea 294/2009, contractele de arendă se încheie în formă scrisă, specificându-se identitatea părţilor contractante, datele din actele de identitate, sediul sau reşedinţa, datele de identificare a imobilului (clădire sau teren) care face obiectul contractului de arendă. În termen de 30 de zile de la încheierea contractului, proprietarul are obligaţia să depună contractul original la Direcţia financiară regională de la locul de rezidenţă, care are obligaţia să îl comunice Direcţiei pentru agricultură şi pescuit (în cazul arendei unui teren agricol sau piscicol) sau Direcţiei financiare silvice (în cazul arendei unei proprietăţi forestiere). Orice contract care nu a fost depus la instituţiile abilitate este nul de drept. Omisiunea de depunere se pedepseşte cu amendă. 

Contractul de arendă nu este supus obligaţiei de înregistrare şi este scutit de taxă de timbru, alte impozite sau taxe, cu excepţia taxelor notariale.

Este interzisă subînchirierea, sau transferul drepturilor de arendă către o terţă persoană, potrivit art. 10 din lege, cu excepţia cazului în care există acordul expres al proprietarului în acest sens. În cazurile de subînchiriere autorizate de proprietar se aplică, mutatis mutandis, prevederile prezentei legi în privinţa contractelor încheiate.   

Elemente obligatorii ale contractului
- identificarea completă a părţilor semnatare;

- identificarea bunului închiriat, starea şi funcţionalitatea;

- destinaţia bunului închiriat;

- valoarea arendei;

- declaraţie asupra încheierii contractului;

Clauze care conduc la nulitatea contractului

Următoarele tipuri de dispoziţii sunt interzise în conţinutul contractelor de arendă, existenţa lor atrăgând nulitatea contractului: 

- arendaşul se obligă să plătească primele de asigurare în caz de incendiu sau să construiască instalaţii şi infrastructură care nu sunt prevăzute în contract sau se obligă să plătească taxe şi impozite care revin în plată proprietarului;

-  arendaşul renunţă la dreptul de a reînnoi contractul;

- arendaşul se obligă, sub orice formă, la plata unor taxe financiare suplimentare, împovărătoare. 

Durata contractelor este prevăzută în art. 9 al legii, astfel:

- contractele de leasing agricol se încheie pentru o perioadă de minimum 7 ani; în cazul în care nu a fost stabilit termenul prin contract, sau termenul este mai mic de 7 ani, legea impune obligativitatea considerării duratei de arendă potrivit alineatului precedent; în cazul în care contractele nu sunt reziliate, ele se reînnoiesc automat, pentru un nou termen succesiv, de 7 ani.

- contractele de leasing forestier nu pot depăşi termenul de 70 de ani şi nu pot fi încheiate pe o durată mai scurtă de 7 ani.

Se poate conveni, în scris, modificarea datei încetării contractului, în următoarele situaţii prevăzute în clauze contractuale:

- arendaşul a dezvoltat anumite investiţii sau a adus îmbunătăţiri proprietăţii care a fost arendată, cu acordul proprietarului;

- atunci când, în cadrul unui contract de arendă agricol sau forestier, datorită unor situaţii neprevăzute, excepţionale, independente de oricare dintre părţile semnatare ale contractului, sunt cauzate pierderi mai mari de 1/3 din culturile sau plantaţiile exploatate şi care pun serios în discuţie revenirea din punct de vedere economic şi financiar a arendaşului. 

Veniturile din arendă. Potrivit cap III, art. 11 al legii, venitul este anual, plătit în avans şi este sub formă de numerar.

În cazul contractelor de leasing forestier, părţile pot conveni să stabilească o parte din venituri potrivit producţiei.

Cu excepţia cazurilor în care se specifică altfel, coeficientul de indexare a veniturilor anuale este stabilit de Institutul Naţional de Statistică, potrivit cifrei disponibile la 31 august din fiecare an şi publicate în Monitorul Oficial până la 30 octombrie. 

În cazuri excepţionale sau neprevăzute, care conduc la o modificare semnificativă a producţiei imobilului arendat, la iniţiativa oricărei părţi semnatare a contractului, poate avea loc o modificare temporară sau permanentă a valorii chiriei.

În cazuri excepţionale sau neprevăzute, care conduc la o pierdere semnificativă, cu 1/3, a producţiei terenului agricol sau forestier arendat, a culturilor sau plantaţiilor temporare sau permanente, la iniţiativa oricărei părţi semnatare a contractului, de asemenea, poate avea loc o modificare temporară sau permanentă a valorii arendei.

Art. 13 al legii stipulează că, în cazul în care arendaşul nu plăteşte la timp arenda, proprietarul are dreptul de a primi, în plus faţă de arenda de încasat, o despăgubire egală cu 50% din suma datorată. Termenul de la care poate solicita această despăgubire este de 60 de zile de la data fixată pentru plata arendei. În caz de întârziere a plăţii, proprietarul are dreptul de a refuza următoarele rente, acestea fiind considerate, la rândul lor, restanţe la plată. Proprietarul are dreptul, de asemenea, să rezilieze contractul în cazul întârzierii plăţii arendei pentru o perioadă de peste 6 luni. Achitarea unei rente noi nu îl privează pe proprietar de dreptul de reziliere a contractului de arendă. Arendaşul este obligat la plata despăgubirii în caz de întârziere la plată. În cazul în care proprietarul refuză să primească arenda, arendaşul poate constitui un cont de depozit în acest scop. 

Potrivit art. 14, depozitul se face la orice filială a unei bănci, dovada fiind un document de depozit, în două exemplare, semnate de arendaş. Unul dintre documente rămâne la bancă, celălalt este deţinut de arendaş, pentru a face dovada depozitului. 

Documentul trebuie să conţină:

- datele de identitate ale proprietarului şi arendaşului;

- datele de identificare ale proprietăţii închiriate;

- valoarea depozitului;

- perioada de timp pentru care este plătită arenda;

- motivul depozitului.    

Arendaşul are obligaţia de a notifica în scris proprietarul privind existenţa acestui depozit.

Potrivit prevederilor art. 28, valoarea arendei se actualizează anual, cu acordul celor două părţi, solicitarea fiind transmisă în scris. Reducerea sau creşterea nivelului arendei se poate face în următoarele situaţii:

- modificarea vizează creşterea valorii arendei, având în vedere îmbunătăţirile aduse de proprietar. Propunerea de modificare se motivează în scris.

- modificarea vizează reducerea valorii arendei, având în vedere îmbunătăţirile aduse de arendaş bunurilor agricole arendate. În mod similar, propunerea de modificare a valorii arendei se motivează în scris.

Propunerea de modificare a arendei se expediază în termen de 30 de zile de la data finalizărilor lucrărilor de îmbunătăţire, iar termenul pentru formularea contestaţiei este tot de 30 de zile. Dacă nu se ajunge la un acord, partea interesată se poate adresa instanţei de judecată, care poate fixa o arendă provizorie pe perioada desfăşurării procesului. Diferenţele care pot să apară între sumele plătite de părţi şi sumele datorate, conform deciziei instanţei, sunt regularizate potrivit legii, după aplicarea penalităţilor pentru sumele neplătite.

  
Încetarea contractului, prevăzută de cap. IV al legii,  poate avea loc prin următoarele forme:

1. Reziliere de comun acord, în orice moment, prin voinţa ambelor părţi semnatare ale contractului; rezilierea are formă scrisă.

2. Reziliere unilaterală.
Oricare dintre părţi poate denunţa unilateral contractul, pentru neîndeplinirea obligaţiilor sau încălcarea dispoziţiilor prevăzute în contract dacă, prin gravitatea sau consecinţele faptelor săvârşite, contractul conduce la imposibilitatea executării lui de către cealaltă parte, se schimbă natura contractului sau natura productivă a bunului arendat.

▪ Arendatorul poate denunţa unilateral contractul în cazul în care arendaşul:

- nu plăteşte la timp arenda sau valoarea acesteia este în alt cuantum decât a fost stabilită;

- nu respectă o obligaţie prevăzută de lege sau de contract, astfel încât este afectată direct productivitatea, substanţa sau funcţia bunului arendat;

- nu utilizează în mod corespunzător, regulat, sau utilizează în alte scopuri decât cele prevăzute în contract, bunul arendat;

- nu asigură conservarea corespunzătoare sau provoacă daune grave bunului arendat;

- efectuează fără consimţământul proprietarului investiţii de natură a schimba natura sau structura bunului;

- subînchiriază sau oferă cu titlu de împrumut, în tot sau în parte, bunul arendat, contrar clauzelor contractuale;

Proprietarul poate rezilia contractul şi în cazul în care, în termen de 6 luni de la decesul arendaşului, moştenitorii nu îşi exprimă în scris intenţia de a păstra bunul arendat.

▪ Arendaşul poate denunţa unilateral contractul în următoarele cazuri:

-  datorită unor cauze de forţă majoră, a unor cauze fortuite, excepţionale şi imprevizibile, care nu pot fi acoperite de prima de asigurare, se  modifică sau se reduce capacitatea productivă a bunului arendat; 

- apariţia unor circumstanţe neobişnuite şi neprevăzute care cauzează pierderea a mai mult de o treime din culturile permanente sau plantaţiile forestiere şi care ridică îndoieli serioase cu privire la revenirea financiară şi economică a arendaşului;

- nerespectarea, de către proprietar, a obligaţiilor sale privind lucrările majore de întreţinere, punându-se astfel, în pericol, utilizarea normală şi regulată a bunului arendat; 

- exproprierea, chiar şi parţială;  

Sunt aplicabile, de asemenea şi dispoziţiile Codului civil (art. 1048).

3. Reziliere prin refuz de reînnoire.

Proprietarul sau arendaşul se pot opune reînnoirii contractului, cu un an înainte de expirarea termenului pentru care a fost încheiat contractul sau termenului de reînnoire a contractului, în anumite condiţii şi cu anumite compensaţii expres stipulate de art. 19 al legii. 

Atât arendatorul, cât şi arendaşul, se pot opune rezilierii contractului de către cealaltă parte, în termen de 60 de zile de la notificare.

Dreptul de preempţiune se aplică în cazul în care încetarea contractului de închiriere se produce din vina proprietarului, arendaşul beneficiind de acest drept pe o perioadă de 5 ani. 

Indiferent de forma de încetare a contractului (la termen sau prin reziliere), arendaşul are dreptul să culeagă şi să prelucreze ultima recoltă. De asemenea, în ultimii ani ai contractului, arendaşul nu se poate opune solicitării de executare a lucrărilor esenţiale pentru utilizarea normală a terenului.

Cesiunea

Potrivit dispoziţiilor art. 20 al Legii 294/2009, contractele de arendă nu sunt reziliate de drept în cazul decesului proprietarului sau a persoanei care a închiriat un bun. Drepturile şi obligaţiile stipulate în clauzele contractelor de închiriere se transferă, în anumite condiţii, soţului supravieţuitor, persoanei care locuia împreună cu arendaşul de mai mult de doi ani în condiţii de soţ şi soţie, moştenitorilor legali, descendenţilor sau ascendenţilor cei mai apropiaţi în grad, după caz. Există obligativitatea notificării intenţiei succesorilor de a continua exercitarea drepturilor stipulate în contracte, în termen de 6 luni de la decesul proprietarului sau a arendaşului, după caz.    

Eventualele litigii apărute între părţi, privind interpretarea sau aplicarea contractului de arendă pot fi rezolvate prin convenţii de arbitraj, în conformitate cu prevederile Legii nr. 31/86, cu modificările ulterioare. Demararea procedurilor de arbitraj conduc la întreruperea aplicării contractului de arendă, inclusiv a tuturor activităţilor aflate în derulare. Toate acţiunile judiciare sau de arbitraj se judecă în procedură de urgenţă. 

SLOVENIA

  Cadrul legislativ 

- Legea cu privire la terenurile agricole (1996), modificată în anul 2003
 
Contractul de arendă a terenurilor agricole trebuie să conţină următoarele elemente: informaţiile cadastrale, descrierea bunurilor agricole (terenurilor/culturilor), valoarea plantaţiilor, perioada de amortizare a culturilor perene, suma plătită drept arendă şi modalitatea de plată, scopul contractului, dispoziţii privind dreptul de moştenire, facilităţile oferite (art.26). Nu pot fi arendate bunuri agricole care nu aparţin agricultorilor.

În cazul arendării pe termen lung, dreptul de succesiune se aplică pentru toate tipurile de bunuri agricole, conform prevederilor Codului civil.

Contractul de închiriere trebuie să fie încheiat în formă scrisă şi trebuie înregistrat în Registrul terenurilor şi Registrul de cadastru.

Durata de închiriere trebuie să fie conformă cu scopul arendei, dar nu mai puţin de: 

▪  25 ani, în cazul în care se urmăreşte înfiinţarea unei livezi sau vii;

▪ 15 ani, în cazul în care se urmăreşte exploatarea pădurilor în creştere (lemn de esenţă tare);

▪ 10 ani, dacă prin utilizarea terenurilor se urmăresc alte scopuri. 

De asemenea, se are în vedere stabilirea unui termen care să conducă la amortizarea cheltuielilor arendaşului (art.29).

Contractul de arendă poate fi reînnoit, dacă în perioada ultimelor 6 luni de contract, nici una dintre părţi nu a notificat în scris cealaltă parte că doreşte rezilierea contractului. Contractul de arendă poate fi denunţat în orice moment, de comun acord, inclusiv în cazul în care terenurile arendate încetează să mai fie considerate terenuri agricole (art. 31-32). 

Proprietarul bunurilor agricole poate denunţa contractul atunci când:

▪  arendaşul nu foloseşte bunurile arendate, ca un bun manager; 


▪ arendaşul nu foloseşte bunurile arendate conform destinaţiei stabilite în contract sau prezumată, după circumstanţe;

 
▪ arendaşul subarendează, total sau parţial, bunurile agricole (art. 33).

Arendaşul nu poate subarenda fără acordul arendatorului.

Dacă, urmare a unor cazuri fortuite sau de forţă majoră, una dintre părţi nu poate să-şi îndeplinească angajamentele asumate sau dacă, în urma îndeplinirii acestora, ar rezulta pierderi mult prea mari, partea afectată poate solicita modificarea contractului sau anularea lui. Pentru a stabili dacă cererea de modificare sau de anulare a contractului de arendă este justificată, trebuie să fie luate în considerare beneficiile ambelor părţi (art. 34).  

În cazul în care arendaşul plantează culturi permanente fără acordul arendatorului, acesta nu are dreptul la rambursarea valorii neamortizate a culturii, la sfârşitul contractului.

Proprietarul este obligat, de obicei, să acopere costurile de asigurare aferente.
SPANIA

  Cadrul legislativ 

- Legea nr. 49/2003, privind arenda, modificată prin Legea 26/2005

Contractele de arendă sunt considerate acele contracte prin care o fermă sau părţi ale acesteia, unelte agricole sau forestiere, animale sau alte bunuri agricole sunt transferate temporar în schimbul unui preţ sau chirie (art.1).

Aceste contracte sunt încheiate prin acordul părţilor, prevăzut în mod expres, dacă nu contravine prevederilor acestei legi. În acest caz, contractul de arendă se supune fie prevederilor Codului civil, fie cutumei.

Contractele de leasing au o durată minimă de 5 ani. Contractele prin care au fost stipulate termene mai scurte sunt nule de drept (art.12).

Proprietarul bunurilor agricole, pentru a recupera posesia lor, trebuie să notifice arendaşul cu un an înainte de finalul perioadei de contract. În caz contrar, contractul se prelungeşte pentru o perioadă de cinci ani. Astfel de prelungiri automate pot fi făcute succesiv, până la denunţarea contractului.

Contractul de arendă se încheie în formă scrisă. În orice moment, părţile se pot obliga să redacteze un document cu caracter public, ale căror cheltuieli sunt suportate de către solicitant. De asemenea, părţile se pot obliga să redacteze un inventar al bunurilor arendate, acestea fiind înregistrate în Registrul de proprietăţi (art.11). 

Arendatorul şi arendaşul trebuie să permită, după caz, celeilalte părţi, realizarea lucrărilor de întreţinere şi lucrărilor capitale necesare, care ar putea sau trebui efectuate de cealaltă parte (art.17). Aceste reparaţii şi îmbunătăţiri vor fi făcute în momentul în care activitatea arendaşului este cel mai puţin perturbată, cu excepţia situaţiilor când acestea nu pot fi amânate.

Proprietarul nu are dreptul să crească nivelul arendei în scopul realizării lucrărilor necesare pentru menţinerea stării corespunzătoare de exploatare a bunurilor agricole. Dacă este necesar, în situaţia în care proprietarul bunului/bunurilor nu execută lucrările de reparaţii prevăzute în contract, arendaşul poate opta fie pentru realizarea de către el a lucrărilor, pe cheltuiala proprietarului, fie pentru rezilierea contractului sau reducerea proporţională a arendei, putând pretinde  daune-interese (art.18).

Atunci când, din motive de forţă majoră, bunul arendat este distrus total sau parţial, arendaşul nu suportă riscul bunului, el putând opta pentru rezilierea contractului sau reducerea corespunzătoare a chiriei (arendei).

În cazul în care lucrările de întreţinere, îmbunătăţirile sau investiţiile realizate de arendaş conduc la sporirea valorii bunului/bunurilor agricole care determină o creştere a producţiei agricole, arendatorul trebuie să reevalueze nivelul arendei obţinute.

Arenda se stabileşte de către părţi, în mod liber, sub formă de numerar. În cazul în care arenda se fixează în natură sau parţial în bani şi parţial în natură, se realizează conversia în bani pentru partea stabilită a fi încasată în natură (art.13). Părţile pot stabili în mod liber un sistem de actualizare a valorii rentei. În lipsa unui acord, valoarea arendei va fi indexată cu rata anuală a preţurilor de consum. În cazul în care preţul este stabilit printr-o sumă globală, în lipsa unui acord între părţi, valoarea globală se împarte la numărul de ani de contract pentru a se stabili suma care trebuie plătită anual. Termenele de plată a arendei sunt stabilite prin acordul liber al părţilor, în caz contrar fiind aplicate prevederile Codului civil.

Sumele de bani obţinute ca arendă sunt impozitate potrivit prevederilor legale.
În cazul în care părţile nu au convenit altfel, arendaşul poate încheia un contract de asigurare împotriva riscurilor, pentru bunurile agricole, recoltele culese/neculese sau având în vedere valoarea estimativă a recoltei viitoare (art.16). 

Arendaşul nu poate subarenda fără acordul arendatorului.

SUEDIA

  Cadrul legislativ 



- Legea privind închirierea terenurilor (1979:230)


- Legea proprietăţii (2000)

Legea se aplică pentru achiziţia de bunuri agricole:

▪ cumpărare, schimburi barter sau arendă;

▪ plata de contribuţii de către compania sau asociaţia care încheie contractul;

▪ plata în dividende sau în altă modalitate, de către societatea sau asociaţia care încheie contractul.

De asemenea, legea se aplică atunci când o persoană fizică/juridică, prin cumpărare, schimb sau donaţie, dobândeşte un imobil, care include o proprietate sau o fermă, sau atunci când o persoană fizică/juridică, prin cumpărare, schimb sau donaţie, dobândeşte o participaţie într-o astfel de imobil (Legea 2005:423).
Legea nu se aplică  în cazul în care:

· proprietatea este achiziţionată de la stat;

· proprietatea a fost achiziţionată de către stat;

· municipalitatea dobândeşte proprietatea de la stat sau are un drept de preempţiune asupra acesteia;

· proprietatea este achiziţionată de către o instituţie de credit;

· cesionarul este căsătorit cu cedentul;

· proprietatea este utilizată în alte scopuri decât cele agricole sau forestiere;

· proprietatea include o suprafaţă destinată altor scopuri decât cele agricole sau forestiere;

· alte situaţii.



Contractul de arendă se poate încheia după obţinerea unei autorizaţii din partea Consiliului local. 

Contractul poate fi încheiat pe o perioadă nedeterminată, durată minimă fiind de 5 ani.

Dacă rezilierea nu este cerută în timp util, acordul se prelungeşte de drept cu durata minimă de 5 ani. Denunţarea contractului va avea loc cu un termen de cel mult 6 luni înainte de expirarea contractului, cu excepţia cazului în care părţile au convenit altfel. Arendaşul are dreptul la despăgubiri în cazul în care arendatorul reziliază contractul fără nici un motiv.

Proprietarul terenului nu poate solicita rezilierea contractului pentru situaţiile în care arendaşul refuză să achite o arendă cu o valoare mai mare, cerută în mod nejustificat, dacă impune cu rea-credinţă alte condiţii, sau refuză să-şi îndeplinească obligaţiile. 

Proprietarul poate solicita rezilierea contractului pentru situaţiile în care arendaşul foloseşte bunurile agricole în alte scopuri decât cele pentru care a fost semnat contractul, are un interes mai mare în legătură cu aceste bunuri şi-l notifică în timp util pe arendaş, precum şi alte situaţii. Arendaşul are dreptul la despăgubiri pentru îmbunătăţirile aduse bunurilor agricole şi pentru sporirea valorii terenurilor prin lucrările executate.

Arendaşul are dreptul să respingă valoarea unei chirii/arende nejustificate, având în vedere valorile stabilite în alte contracte similare, în aceeaşi zonă climatică.

În cadrul deschiderii unei proceduri de despăgubire în conformitate cu § 5 din lege, arendaşul poate depune consiliului care a autorizat contractul, un aviz prin care menţionează faptul că taxa de arendă este semnificativ mai mare decât cea practicată pe piaţa liberă. Consiliul are obligaţia de mediere a celor două părţi în legătură cu valoarea arendei şi trebuie să solicite remedierea neregulilor constatate, într-un termen specificat.

Proprietarul terenului poate solicita în scris arendaşului rezilierea contractului. În termen de 2 luni de la reziliere, arendaşul poate prezenta consiliului litigiul existent, solicitând medierea. Dacă arendatorul nu plăteşte compensaţiile prevăzute de lege, rezilierea nu-şi produce efectul.

Consiliul poate aproba, la cererea unei dintre părţi, amânarea rezilierii contractului de arendare, pe o perioadă rezonabilă, de maxim un an, stabilind o valoare a arendei rezonabilă.

În principiu, subarendarea nu este posibilă. Dacă nu s-a stabilit altfel, arendaşul poate subarenda bunurile agricole către o terţă persoană care poate gestiona mai bine bunurile proprietarului, în cazul falimentului sau decesului.

Chiria/arenda se stabileşte prin acordul părţilor, de regulă în sumă fixă şi nu cuprinde nici o compensaţie pentru cheltuielile legate de încălzirea spaţiilor, de furnizarea de apă caldă sau electricitate, precum şi legate de cheltuielile pentru apă şi canalizare.  

Asigurarea cuprinde, în general, asigurarea proprietăţii, de către arendator şi asigurarea de răspundere profesională, pentru arendaş.  

În funcţie de valoarea producţiei obţinute, arendaşul se poate înregistra ca plătitor de TVA.

Ungaria


Cadrul legislativ 

- Codul Civil - dispoziţiile aplicabile contractelor 

- Legea LV din 1994 privind terenurile arabile
, cu modificările ulterioare.  

Contractul de arendă. Potrivit Codului Civil
, conform dispoziţiilor referitoare la contractul de arendă, art. 452, arendaşul are dreptul de a folosi şi a colecta culturile de pe o parcelă agricolă determinată şi pentru o perioadă determinată de timp, în schimb fiind obligat la plata unui preţ
 care poate fi stabilit în bani sau sub o altă formă, conform voinţei părţilor semnatare.  
Arendaş poate fi o persoană fizică, juridică sau o organizaţie fără personalitate juridică. 

Termenul general pentru care se încheie contractul de arendă este de maximum 20 de ani, potrivit secţiunii 13 din Legea LV din 1994 cu modificările ulterioare, cu anumite excepţii. 

Astfel, contractele de arendă care au ca obiect terenurile forestiere sau a fondurilor silvice vor fi finalizate la finele celui de-al cincilea an de la încheierea perioadei de creştere (maturitatea pentru tăiere). 

Contractele de arendă a terenurilor cultivate cu viţă de vie, pomi fructiferi sau cu alte tipuri de plante similare se încheie la finele ultimului an în care via sau livada şi-a încetat producţia (perioadă de amortizare)
. 

Proprietarul terenului arendat are dreptul de a rezilia contractul de arendă, prin notificare cu efect imediat, în următoarele cazuri:

- dacă arendaşul, deşi avertizat de arendator, cedează dreptul de folosinţă al terenului arendat unei terţe persoane, fără aprobarea proprietarului, modifică în mod esenţial şi excesiv fertilitatea terenului arendat sau schimbă profilul de teren cultivabil al suprafeţei în arendă;

- în ciuda avertismentelor arendatorului, arendaşul continuă să desfăşoare activităţi care încalcă dispoziţiile legale referitoare la protecţia mediului, desfăşoară activităţi care reprezintă un pericol în raport cu conservarea mediului sau, prin activităţile pe care le desfăşoară, pune în pericol în orice fel existenţa continuă a resurselor naturale.   

Potrivit art. 457 Cod civil, în cazul în care arendaşul nu dă curs notificării în termen de trei zile de la data notificării, arendatorul are dreptul de a se adresa instanţei competente, în termen de alte opt zile. Orice acţiune contrară acestor dispoziţii face inoperabilă rezilierea. 

Notificarea privind rezilierea contractului de arendă este valabilă doar dacă este făcută în formă scrisă. 
Contractele se încheie în formă scrisă. Una dintre condiţiile esenţiale de validitate a contractului este aprobarea administrativă.

Ca regulă generală, potrivit art. 200 din Codul Civil, părţile sunt libere să stabilească prevederile unui contract. Contractele care conţin dispoziţii contrare legii sau ordinii morale sunt nule de drept.

Tipuri de obligaţii din contractele de arendă

Cap XXXVIII din Codul Civil, art. 452-461, reglementează condiţiile de încheiere, drepturile şi obligaţiile părţilor semnatare ale contractelor de arendă. Potrivit art. 453, Drepturile şi obligaţiile părţilor, arendaşul trebuie să utilizeze terenul în acord cu normele unui management adecvat. Responsabilitatea reparaţiilor necesare şi menţinerea în bune condiţii a terenului, precum şi plata taxelor cade în sarcina arendaşului. Arendatorul are obligaţia de a face reparaţiile de importanţă deosebită.

Art. 455 prevede ca plata arendei să se facă în mod eşalonat, pentru o anumită perioadă de timp. În anii în care randamentul culturilor este mai scăzut cu 2/3 din media obţinută, datorită unor calamităţi naturale sau alte circumstanţe extraordinare, arendaşul are dreptul de a  solicita reducerea acestor plăţi. Arendaşul este obligat să comunice această solicitare arendatorului, înainte de recoltare. Într-o astfel de situaţie nu pot fi solicitate, pentru recoltele din anii ulteriori, plăţi suplimentare pentru recuperarea sau acoperirea acestor deficite.   

Potrivit art. 456, arendatorul are drept de gaj asupra recoltelor sau a lucrurilor aflate pe  proprietatea sa până la stingerea datoriilor reprezentate de plata arendei. 

Moştenitorii arendaşului au dreptul de reziliere a unui contract de arendă până la sfârşitul anului fiscal, chiar dacă arendaşul a decedat în ultimele şase luni ale anului fiscal în curs. Moştenitorii îşi pot exercita acest drept în termen de 30 de zile de la data finalizării procedurilor de succesiune (art. 458 din Codul civil). 

La finalizarea unui contract de arendă arendatorul trebuie să predea atât terenul, cât şi celelalte bunuri care au fost arendate, în condiţii care permit continuarea imediată şi adecvată a producţiei (art. 460 Cod civil). 

Cu titlu de alte prevederi aplicabile, art. 461 Codul civil menţionează în mod explicit că dispoziţiile legale ale actelor normative care reglementează domeniul, pot să stipuleze prevederi care diferă de dispoziţiile Codului civil în materia arendei terenurilor agricole.  

� Neil Ravenscroft, Roger Gibbard, Susan Markwell, Contractele de arendare în sectorul privat din Europa: teme şi dimensiuni – o critică a doctrinei actuale, pp. 14-23, studiu disponibil la adresa � HYPERLINK "http://minds.wisconsin.edu/handle/1793/21975" ��http://minds.wisconsin.edu/handle/1793/21975�, respectiv în vol. I, pp. 35-51, disponibil la adresa � HYPERLINK "http://www.fao.org/sd/LTdirect/LTre0007.htm" ��http://www.fao.org/sd/LTdirect/LTre0007.htm�. 


� � HYPERLINK "ftp://ftp.fao.org/docrep/fao/007/z5513e/z5513e00.pdf" ��ftp://ftp.fao.org/docrep/fao/007/z5513e/z5513e00.pdf�


� � HYPERLINK "http://www.fao.org" ��www.fao.org� 


� Raportul privind contractele de arendare în sectorul privat din Europa, vol. II, disponibil la adresa � HYPERLINK "http://www.fao.org/sd/LTdirect/LTre0007.htm" ��http://www.fao.org/sd/LTdirect/LTre0007.htm�


� � HYPERLINK "http://www.becompta.be/modules/news/article-804.html" ��http://www.becompta.be/modules/news/article-804.html�


� Raportul privind contractele de arendare în sectorul privat din Europa, vol. II, disponibil la adresa � HYPERLINK "http://www.fao.org/sd/LTdirect/LTre0007.htm" ��http://www.fao.org/sd/LTdirect/LTre0007.htm�


� Societes pour l’amenagement foncier et l’etablissement rural


� http://www.ancca.it/ancca/svl/documentiRead?doc_id=4382&tpl_id=3&tpl=2 – Legea este disponibilă numai în limba italiană.


� Law On Land Use and Land Survey � HYPERLINK "http://www.ttc.lv/index.php?&id=10&tid=50&l=EN&seid=down&itid=15982" \t "_blank" � (with amendments to 08.01.2007)�; 


http://www.ttc.lv/export/sites/default/docs/LRTA/Likumi/On_Land_Use_and_Land_Survey.doc


� Vezi clasificarea bunurilor în frungifere şi nefrungifere.


� � HYPERLINK "http://www.su.lt/bylos/mokslo_leidiniai/ekonomika/svarinska.pdf" �http://www.su.lt/bylos/mokslo_leidiniai/ekonomika/svarinska.pdf�.


� http://faolex.fao.org/docs/texts/lit19506.doc


� http://www.opsi.gov.uk/Acts/acts1995/ukpga_19950008_en_3#pt2


� http://www.iclg.co.uk/khadmin/Publications/pdf/2718.pdf


� Land lease contracts: properties and the value of bundles of property rights - L.H.G. Slangen and N.B.P. Polman (Agricultural Economics and Rural Policy Group, Wageningen University, Wageningen, The Netherlands, Agricultural Economics Research Institute (LEI), The Hague, The Netherlands) Received 14 June 2007; accepted 10 May 2008 –


http://library.wur.nl/ojs/index.php/njas/article/view/1592/1134


� http://www.ala.org.uk/cambridge/papers/c3/CIII_NED_EN.pdf


� ibidem


� � HYPERLINK "http://acra-ec.blogspot.com/2009/10/novo-regime-de-arrendamento-rural-foi.html" ��http://acra-ec.blogspot.com/2009/10/novo-regime-de-arrendamento-rural-foi.html� - Legea este disponibilă numai în limba portugheză. 


� � HYPERLINK "http://www.uradni-list.si/1/objava.jsp?urlurid=20032750" ��http://www.uradni-list.si/1/objava.jsp?urlurid=20032750� – Legea este disponibilă numai în limba slovenă.


� � HYPERLINK "http://civil.udg.es/normacivil/estatal/contract/L49-03.htm" ��http://civil.udg.es/normacivil/estatal/contract/L49-03.htm� - Legea este disponibilă în limba spaniolă.


� http://www.notisum.se/rnp/SLS/LAG/19790230.htm


� � HYPERLINK "http://www.proz.com/kudoz/swedish_to_english/real_estate/1865282-anl%C3%A4ggningsarrende.html" ��http://www.proz.com/kudoz/swedish_to_english/real_estate/1865282-anl%C3%A4ggningsarrende.html�


Legile sunt disponibile în suedeză.


� Legea în forma consolidată este disponibilă doar în limba maghiară. Forma adoptată în 1994 poate fi accesată la adresa: http://faolex.fao.org/docs/html/hun6866E.htm


� Art. 452(1) C.Civ.


� European Council for Agricultural Law - Comité Européen de Droit Rural (C.E.D.R.) - XXV European Congress and Colloquium of Agricultural Law - Cambridge – 23 to 26 September 2009 - Commission I - National Report – Rapport national – Landesbericht Hungary - Legal incentives and legal obstacles to diversification for farmers - Dr. jur. János Ede Szilagyi, PhD - University of Miskolc, pg. 9.


http://www.ala.org.uk/cambridge/papers/c1/CI_Hun_EN.pdf


� Art. 13(1)-(4) din Lege.

